AlexejDobrolubov/national_council_slovak_2010 huggingface dataset:
90. schôdza NR SR - 13.deň - A. dopoludnia
Dátum: 2023-05-23
Poslanec: Benčík, Ján (SaS)
Druh vystúpenia: Vystúpenie s faktickou poznámkou

43. Ďakujem pekne. Aj ja poviem pár slov k tomu, čoho sa dotkol už aj kolega Dostál a to je tá vec, že na návrhy, zákony tohoto druhu vzbudzujú zvyčajne v spoločnosti veľké emócie, nepokoj a debata o nich sa nesie zvyčajne skôr v rovine emócií ako v rovine faktov. V masmédiách, na sociálnych sieťach, neraz aj tuná priamo v rokovacej sále zaznievajú útoky či už na predkladateľov takéhoto druhu zákona, alebo na ich odporcov a to podľa mňa vôbec nie je správne. Debata by mala prebiehať výhradne v rovine faktov a nie v rovine emócií. Dovolím si tu prečítať takých iba krátkych pár viet. "Keď sa mi predčasne narodil syn, nemohla som s ním ostať v nemocnici, lebo na Slovensku na to nie je v nemocniciach priestor. Viete, aký je to pre čerstvú matku pocit, opustiť pôrodnicu a nechať tam novorodenca? Treba sa najprv postarať o deti narodené, až potom riešiť tie, ktoré by sa potenciálne mohli narodiť, " píše Katarína. A ja sa teda chcem opýtať, pretože nie je to tak dávno, čo sme tu riešili návrh kolegyne Vlaďky Marcinkovej o tom, aby rodičia mali právo byť v nemocnici so svojimi malými deťmi, koľkí z tých, ktorí tento návrh podporujú, vtedy hlasovali za návrh kolegyne Marcinkovej? Ja si pamätám kolegu Šefčíka, ktorý akiste tento zákon podporuje, ako veľmi presvedčivo rozprával, prečo a ako a za žiadnych okolností to čo ona navrhuje, nie je možné uskutočniť. A toto je, by som povedal, veľký dlh tých, ktorí predkladajú takéto návrhy a mali by sa nad sebou podľa mňa tak trochu zamyslieť.
88. schôdza NR SR - 10.deň - B. popoludní
Dátum: 2023-03-29
Poslanec: Benčík, Ján (SaS)
Druh vystúpenia: Vystúpenie s faktickou poznámkou

70. Pani poslankyňa Zemanová, milá Anička, ďakujem ti za pravdivé slová o Ukrajine a za svedectvo o odsúdeniahodných zverstvách, ku ktorým tam dochádza. Máš pravdu. Žiaľ, aj tu v parlamente máme kolaborantov. Niektorí svoje hanebné quislingovstvo prikrývajú hnedým, iní červeným pláštikom. Ale najhorší sú podľa mňa tí, ktorí sa hanbu kresťanstva pokúšajú zakryť svoju morálnu biedu a svoj odporný cynizmus pláštikom kvázi kresťanstva. O týchto všetkých, ale najmä o tých posledne menovaných sa rozhodne dištancujem. Sú hanbou Slovenska aj tohoto parlamentu.
88. schôdza NR SR - 9.deň - B. popoludní
Dátum: 2023-03-28
Poslanec: Benčík, Ján (SaS)
Druh vystúpenia: Vystúpenie s faktickou poznámkou

112. Pán expremiér aj minister, keďže ste ma opakovane spomenuli, iba malá poznámka. Nie som členom žiadnej strany, ani tej, na ktorú opakovane útočíte a na kandidátke ktorej ste sa kedysi dostali do parlamentu. Iba pre upresnenie, mojím chlebodarcom nie je žiadna strana, ani tá, v ktorej v poslaneckom klube pôsobím. To iba vy navrhujete, aby poslancov platili strany, vo vašom ďalšom nezmyselnom návrhu zákona. Ak je v súčasnosti niekto mojím chlebodarcom, je to rovnako ako v prípade iných poslancov Slovenská republika a nepriamo tí, ktorí ma svojimi prednostnými hlasmi dostali ako nestraníka zo 150. miesta na kandidátke do parlamentu. A keďže tu opakovane nariekate nad pádom vlády a obviňujete z toho všetkých naokolo, môžem na svoju česť prehlásiť, že keby ste neboli ako malé, trucovité dieťa a vytrhli už podanú demisiu z rúk pracovníka prezidentskej kancelárie, vláda by nepadla. A verte, že viem, o čom hovorím, a vždy za tým stojím. Hlasov na odvolanie vlády by nebolo bývalo dosť. A ešte jedna poznámka. V úvodnej reči ste opakovane použili názov zdravej zeleniny v nesprávnom tvare. Nie je to kareláb, ale kaleráb. A s touto zeleninou súvisí jedna zaužívaná fráza, aj to, čo tu dlhodobo predvádzate - tlačiť niekomu kaleráby do hlavy -, pretože práve to robíte, aj teraz pri obhajobe vašich dvoch nezmyselných návrhov zákonov. A áno, ľudí treba k voľbám pozývať, ale určite nie niečím, čo zaváňa volebnou korupciou a má potenciál definitívne rozvrátiť štátny rozpočet, na ktorom ste sa práve vy svojimi atómovkami už dostatočne vyšantili.
88. schôdza NR SR - 8.deň - A. dopoludnia
Dátum: 2023-03-24
Poslanec: Benčík, Ján (SaS)
Druh vystúpenia: Vystúpenie s faktickou poznámkou

58. Vážené a milé kolegyne, srdečne vám ďakujem za obetavosť, ktorú ste preukázali absolvovaním náročnej a určite aj nebezpečnej cesty na územie nášho suseda Ukrajiny, barbarsky napadnuté Ruskom, za svedectvo o organizovaných zverstvách, ktorých sa tam ruskí agresori dopúšťajú, aj návrh deklarácie, ktorý predkladáte Národnej rade Slovenskej republiky. Zároveň vyslovujem ľútosť nad tým, čo ste si museli vypočuť z úst jedného z poslancov, ktorý sa do parlamentu dostal na kandidátke Kotlebovej extrémistickej strany. Zarážajúce je, že tento poslanec, ktorý je lekár, prejavil bagatelizovaním utrpenia tých najzraniteľnejších nulovú mieru empatie s obeťami, ale maximálne porozumenie pre lži šírené z Kremľa, ktoré tu bez hanby prezentoval. Musím sa priznať, že pri jeho vystúpení som mal intenzívny pocit hanby kvôli tomu, že niekto dokáže byť natoľko zaslepený predsudkami a propagandou štátu podporujúceho organizované páchanie vojnových zločinov štátu, ktorý aj Slovensko vyhlásil za nepriateľskú krajinu. Ešte raz vám ďakujem za návrh deklarácie, ktorú, samozrejme, podporím. Ďakujem.
94. schôdza NR SR - 8.deň - A. dopoludnia
Dátum: 2023-06-23
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

125. Ja by som povedal k vášmu vystúpeniu, pani kolegyňa, nasledujúce. Je zahanbujúce, ako vy sa chováte k vašej kolegyni Janke Bittó Cigánikovej. Útočíte na ňu stále, pretože má iné názory v odbornej rovine, ako máte vy, a je tu také podozrenie, že vy máte nejakú súťaž vo vašej organizácii, že kto sa dopustí väčšej urážky SaS-ky alebo člena SaS-ky, tak ten bude vyššie na kandidátke. (Reakcie z pléna.) Je to typicky vidieť na takom kolegovi Šefčíkovi, ktorý sa neštíti úplne ničoho a sa predbieha v tom, že aké bohapusté svinstvo povie na svojich kolegov v parlamente, a vieme, že komu sa tým chce zapáčiť. Pokiaľ ide o odbornú stránku veci, mohli by ste uznať, že toto nie je úplne ľahký problém. Hoci by sa zdalo, že je logickejšie mať jednu zdravotnú poisťovňu, alebo dokonca nemať žiadnu zdravotnú poisťovňu, pretože to je legitímne. Sú krajiny, kde to tak je. Avšak tie krajiny nemajú taký stav korupcie, ako máme my. My nemáme riadny proces na odstraňovanie korupcie a aj za vašej vlády sa to nijak významne nezlepšilo. Odovzdali ste, boj s korupciou ste odovzdali vášmu jedinému koaličnému partnerovi SME RODINA a podľa toho to aj tak vyzerá. Dosadili ste si svojho generálneho prokurátora, ktorý podporuje korupciu, kde sa dá, a teraz sa divíte, že my chceme vytvoriť systém, ktorý aspoň konkurenčným prostredím zabezpečí, že to celé nejde úplne do hája tak ako všetko, čo robí štát. Tam kde nie je kon... (Prerušenie vystúpenia časomerom.)
94. schôdza NR SR - 1.deň - B. popoludní
Dátum: 2023-06-13
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

135. Ďakujem, pán predsedajúci. Nie som si istý, Karol, či som dobre počul, ale ak som počul správne to, že táto vláda má zastaviť Roberta Fica, tak potom je na mieste podľa mňa korektúra, lebo táto vláda môže Roberta Fica len trošku podržať. Roberta Fica môže zastaviť len slovenský volič, ktorý musí rozhodnúť, že Robert Fico patrí tam, kam sa tak veľmi bojí, že nakoniec skončí. Všetko dobré, čo táto vláda prípadne urobí, môže Robert Fico totiž šmahom ruky zmeniť a dostať nás tam, kde žiaden slušný človek nechce byť, mimo Európu a do spárov jeho východných kamarátov. Ďakujem.
90. schôdza NR SR - 12.deň - A. dopoludnia
Dátum: 2023-05-19
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

215. No, Janka Bittó Cigániková, nesmieš sa diviť, že poslanec Kremský sa takto vyjadruje. Chcem pripomenúť všetkým, že on dokonca dokázal o mne povedať, že mám hlboko v sebe zakorenenú totalitu. To považujem za svetový rekord a hovorí to veľa o tom človeku, ktorý je schopný takéto slová na moju adresu predniesť. Takže neber si, ja neviem, že ako on chápe, ako on chápe tieto pojmy, ale ja si myslím, že ja ich chápem úplne jasne a z toho plynie, že čo pán Kremský povie, to netreba brať príliš vážne, pretože on všetko hovorí tak, ako im to stanovuje ich hlavný boss, to znamená, haniť, haniť SaS-ku pri každej príležitosti, na každom kroku a snažiť sa o to, aby v tom, že okydajú SaS-ku akosi povstala ich niekdajšia sláva.
90. schôdza NR SR - 11.deň - B. popoludní
Dátum: 2023-05-18
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

154. Pán kolega Fecko, mne sa zdá, že s týmto návrhom je to tak, že bude viacej chleba, a menej toho neba. To je, takto to vidím. Naozaj je to o tom, že tie všetky veci, ktoré mali smerovať k vysporiadaniu vlastníckych vzťahov, tie sa môžu odsunúť len preto, že našli sme tu riešenie tých problémov, ktoré sú spojené s tým, že nemáme vysporiadané vlastnícke vzťahy, lebo toto je oveľa vážnejší zásah do vlastníckych práv, ako... čo sa zdá. Ja som si všimol v tvojej vystú... v tvojom vystúpení to, že pozor, pozemkový fond nie je vlastníkom pozemkov, lebo to si povedal. Pozemkový fond je len správca pozemkov a mal by sa tak chovať. Čiže tvrdiť tu, že to je v poriadku, keď tu máme situáciu, že potrebujeme stavať diaľnicu, tak môžem stavať na cudzom, ale to vyčachrujeme nejako, veď to je ako... to sme si povedali tuším, že takto nebudeme spravovať majetok občanov Slovenskej republiky ani, ani majetok štátu. (Ruch v sále.) Čiže mám veľké pochybnosti o tom, že táto vec sa má takto rýchlo prijať bez toho, že by sa domysleli dôsledky toho. A naozaj takto by sa to podľa mňa nemalo robiť, lebo to je veľmi vážny zásah. Tu sa to zdá, že to je, že o nič nejde, ale tie praktické dôsledky, predstavme si, že sa niekto úplne iný môže dostať na Slovenský pozemkový fond, že tam nebude niekto, ako je Jano Maroš, ale že tam bude niekto úplne iný, že čo sa tam bude diať na základe tejto úpravy. Jak... Mám, mám veľké obavy.
90. schôdza NR SR - 10.deň - A. dopoludnia
Dátum: 2023-05-17
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

118. Ja som na rozdiel od kolegu Viskupiča sa trošku zdrhol pri počúvaní tých nezmysluplných vyjadrení pána kolegu Kremského, pretože začať tým, že súhlasí s tým v podstate aj dobre zdôvodnil, prečo súhlasí s tým, čo hovorí strana SaS, tak potom úplne obligátne na záver to bolo celé o tom, že Saske padajú preferencie a robí veci, ktoré by inak nerobila. No, nemôže byť väčšieho klamstva ako toto. Saska síce určite sa zaoberá tým, že nemá také preferencie, ktoré si myslíš, že by mala mať, ale hovoriť, že robíme niečo inak, ako by sme to inak robili len preto, že máme iné preferencie, ako by sme chceli mať, je jednoducho klamstvo. A je to klamstvo vo svetle toho, čo tu hovoril aj kolega Dostál, že ten čas, ktorý by sme tu mohli naozaj zmysluplne využiť, tak ten bol premárnený práve vecami, ktoré prišli z vášho klubu a ktoré boli premárnené ľuďmi, ktorí tu dokážu hodiny a hodiny hovoriť o veciach, ktoré zaujímajú len jeho a ktoré, ktorým jediným účelom je pretláčať seba samého a potláčať stranu, ktorá je trochu iná, ako je OĽANO v niektorých veciach a ktorá chce dobré veci. Tak ja tomu nerozumiem, že prečo je potrebné vytvárať tu konflikt aj tam, kde konflikt nie je.
90. schôdza NR SR - 8.deň - A. dopoludnia
Dátum: 2023-05-12
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

154. Milan, ako už aj bolo povedané, tá určitá nedôvera k tomuto návrhu zákona u nás prevláda, správne povedané, preto, lebo tie nástroje, ktoré už máme v našom právnom poriadku na postihovanie takýchto situácií, takýchto konaní, tie sa hrubo nevyužívajú. Nevyužívajú sa možnosti trestného stíhania pre nedbalostné trestné činy, nikto nikdy nebol stíhaný pre nedbalostné trestné činy verejných činiteľov, v dôsledku ktorých bola spôsobená škoda, pričom sa môže náhrada škody požadovať v tej súvislosti, ako vieš, samozrejme, prepáč, jak hovorím, hovorím tým, ktorí to nevedia, ale tebe to, samozrejme, je jasné. Nestíha sa, nikdy nikto nebol stíhaný podľa Obchodného zákonníka za zodpovednosť štatutárneho orgánu a členov štatutárnych orgánov, nikdy nikto nebol stíhaný a tam je absolútna zodpovednosť za výkon funkcie s odbornou starostlivosťou, nikdy nikto. Povedzte mi, že kto v NDS-ke alebo podobných podnikoch bol stíhaný napríklad za to, v zmysle Obchodného zákonníka, za to, že ako dopadla výstavba tunela Višňové. Kto za to bol stíhaný? Však to bolo úplne jasné, že tam bola hmotná zodpovednosť neobmedzená v zmysle Obchodného zákonníka. Čiže my tu ideme nabaľovať ďalšie predpisy len preto, aby si niekto splnil predvolebný sľub a pri tej príležitosti mohol kydať na SaS-ku a pritom vo vláde, vo vláde za posledných tri a pol roka nikto nič neurobil na plnenie tých možností, ktoré vláda mala.
90. schôdza NR SR - 8.deň - A. dopoludnia
Dátum: 2023-05-12
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

142. V rozpore s tým, čo bolo povedané, reagujem len za seba a chcem upozorniť na jednu zaujímavosť, že nielen kolega Pročko, ale aj ostatní a, samozrejme, linie sa to od vášho šéfa, nás chcete primäť hlasovať za niečo, voči čomu máme výhrady, takým spôsobom, že nám nadávate, vymýšľate si na nás hlúposti, urážate nás, ako sa len dá, a potom poviete, že vás akosi musíme rešpektovať, lebo inak budete nám nadávať ešte viacej. Je to nerozumné minimálne a ja si myslím, že tvrdiť, že keď niekto nesúhlasí s nejakým návrhom zákona a má na to vážne dôvody, že automaticky je korupčník a vy ste jediní, ktorí sú čestní. Nie je tomu tak a realita je taká, že váš šéf Igor Matovič sa takéhoto zákona nemusí obávať, pretože si cielene zúžil bezpodielové spoluvlastníctvo tak, aby bol nedotknuteľný. To je prvá vec, ktorá nám extrémne vadí, že je v tom zahrnutá inherentne jedna veľká nečestnosť. A potom nám strašne vadí to, že vy ešte tu posilňujete rolu generálneho prokurátora, ktorý je jediný vládca tu nad tým, že čo sa stíha, čo sa nestíha a vy ešte ju zosilňujete spolu so SMER-om a s fašistami chcete urobiť pána tejto krajiny generálneho prokurátora. To je vážna vec. A teda ja som proti tomu, aby sa takto nerozumne len populisticky návrhy prijímali, len preto, že je to dobré pre politikov.
90. schôdza NR SR - 7.deň - A. dopoludnia
Dátum: 2023-05-11
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

74. Je možné, že neviem vyhrať spory na súde, ale o tom je to, ako funguje súdnictvo u nás. (Smiech v sále.) Pre niekoho funguje výborne a som si istý, že pre ľudí ako ste vy, že nemáte žiadne problémy. Ja som v živote nepočul o tom, že by sa niekto sťažoval na to, že aký ja som advokát. O tom neviem. Možnože to robia za mojím chrbtom, ale vy keďže sa hlboko nevyznáte v tomto probléme, tak ste poplietli dve rôzne veci. Tri-šesť-trojka, áno, samozrejme, tri-šesť-trojka sa týka konania, ktoré je pred súdom, teda ktoré nie je pred súdom už, ešte, ale realitou je, že nad trestným konaním má dohľad aj sudca, súd. Čiže je nonsens, čo vy tu hovoríte, že súd nemá žiadnu ingerenciu v súvislosti s trestným konaním pred tým, ako sa dostane toto na súd.
90. schôdza NR SR - 7.deň - A. dopoludnia
Dátum: 2023-05-11
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

70. Keby ste boli právnik, tak by ste vedeli, že nad trestným stíhaním okrem dozorového prokurátora má dohľad aj sudca, čiže súd, čiže netrepte tu somariny o tom, že súd s týmto nič nemá, až kým sa vec nedostane na súd. Tak buďte taký láskavý, uznajte, že tu operujete v priestore, ktorému vy vôbec nerozumiete, ale ste dostali noty od advokátov tých, ktorí sa majú dôvod báť pokračujúcich alebo hroziacich trestných stíhaní a vy podľa tých nôt jednoducho spievate. To je celé. Takže ste úplný, úplný trapasník. Tuná urážate každého, kto hovorí pravdu a myslíte si, že prehlušíte to, čo je zjavné. Vykašlite sa na to.
90. schôdza NR SR - 7.deň - A. dopoludnia
Dátum: 2023-05-11
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

60. Pán Taraba aj v tomto vystúpení, ale aj celkovo stále tu opakuje tú nezmyselnú vetu, že trestné stíhanie by malo byť zákonné. Dokola tú, tento, tento, túto ideu tu tlačí, ako keby objavil koleso. Problém je v tom a musím to, keďže vy ste asi človek menej znalý týchto vecí, tak vás musím poučiť trochu. Nerád to robím, ale je jasné, keď zasahujete do právnych oblastí, v ktorých nie ste odborník, a to, že v prípade, že existuje pochybnosť o tom, že či postup je zákonný, alebo nezákonný, rozhoduje súd, nie prokurátor, súd. Súd rozhoduje o tvrdení prokurátora oproti tvrdeniam obhajcu. Ale rozhodnutie o zákonnosti patrí súdu a vy tu hovoríte, že áno, áno, stíhajte trestne kohokoľvek, ako chcete, ale musí to byť v súlade so zákonom. A o tom, či je to tak, rozhoduje kto? Ten, kto má stíhať? Nie, súd. Nerozprávajte tu somariny, ako keby to bola najväčšia múdrosť sveta. A zároveň ak chcete vyriešiť problém Žilinku, tak potom vyriešme to, aby generálny prokurátor bol odvolateľný. Pretože tu nikdy nebol slušný generálny prokurátor preto, lebo každého generálneho prokurátora si tam dosadila mafia.
90. schôdza NR SR - 7.deň - A. dopoludnia
Dátum: 2023-05-11
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

50. Ja zareagujem na kolegu Suska. Ja som nehovoril, že generálny prokurátor oslobodzuje, to ste si vyfabulovali, hej? Ja som povedal, že de facto oslobodzuje. A to, čo ste uvádzali, že má povinnosť generálny prokurátor dohliadnuť na to, aby veci neboli na súde oslobodzované preto, že postup orgánov činných v trestnom konaní nebol správny. To zase zavádzate, a jak! A to preto, že predsa je nadriadený prokurátor toho dozorového prokurátora, ktorý aprobuje všetky jeho úkony. A to ste zatajili, samozrejme. A hovoríte, že musí len ten najvyšší rozhodnúť. Všetky úkony dozorujúceho prokurátora sú aprobované jeho nadriadeným prokurátorom a takto to funguje. Čiže nevymýšľajte si tu a nezavádzajte v záujme tej organizácie, ktorá bola iniciátorom tohto trápneho návrhu. A, no, stačilo tak.
90. schôdza NR SR - 7.deň - A. dopoludnia
Dátum: 2023-05-11
Poslanec: Baránik, Alojz (SaS)
Druh vystúpenia: Vystúpenie

4. Ďakujem pekne, pán predsedajúci, za slovo. Prečítam teraz k návrhu, k návrhu podklad spravodajcu v prvom čítaní a jedná sa o návrh teda poslanca Národnej rady Slovenskej republiky Tomáša Tarabu na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov, tlač 1695. Dovoľte mi teda, aby som v zmysle § 73 ods. 1 rokovacieho poriadku vystúpil v prvom čítaní ako spravodajca určený ústavnoprávnym výborom k uvedenému návrhu zákona. Návrh zákona spĺňa z formálno-právnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokoval ústavnoprávny výbor, ktorý navrhol aj ako gestorský výbor s tým, aby gestorský výbor prerokoval návrh zákona do 32 dní od jeho prerokovania v prvom čítaní. No. Zo znenia návrhu je zrejmý účel navrhovanej úpravy. Ako spravodajca určený navrhnutým gestorským výborom odporúčam, aby sa Národná rada po všeobecnej rozprave, pokiaľ ide o prerokovanie návrhu v druhom čítaní, uzniesla na tom, že bude postupovať v súlade s § 73 ods. 3 písm. b) rokovacieho poriadku. Pán predsedajúci, prosím, otvorte rozpravu.
90. schôdza NR SR - 2.deň - A. dopoludnia
Dátum: 2023-05-03
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

50. Ďakujem pekne. Pán kolega Schlosár, ja celkom výnimočne budem reagovať na vaše vystúpenie takou len minimalistickou poznámkou, že ustanovenia zákona – a do toho sa zahŕňa, samozrejme, aj Trestný zákon – je potrebné vysvetľovať, interpretovať v kontexte ústavných práv, ktoré máme každý. A teda tvrdiť tu, že tie nové ustanovenia Trestného zákona znamenajú niečo, čo odporuje našej ústave, je nezmysel. Ja to tu uvádzam len preto, lebo predsa len vás ešte považujem za právnika, ktorý je schopný túto nuansu, dosť podstatnú, rozlíšiť. A teda ja myslím, že by ste sa mali vystríhať takých vyjadrení, ktoré tvrdia, že týmto Trestným zákonom my nejak rušíme základné princípy ústavné, na ktorých náš ústavný poriadok spočíva.
94. schôdza NR SR - 8.deň - A. dopoludnia
Dátum: 2023-06-23
Poslanec: Bittó Cigániková, Jana (SaS)
Druh vystúpenia: Vystúpenie v rozprave

157. Budem veľmi stručná. Tento návrh zákona zavádza kritériá kvality, na základe ktorých a len v prípade, že budú splnené, môže dostať sektor 200 mil. eur navyše, lebo zákon, ktorý sme v decembri schválili, hovorí o 0,5 % navyše za poistenca štátu v prípade, že budú splnené kritériá kvality. Tie sa ale v decembri neschválili vďaka pozmeňováku Mareka Krajčího a dnes ich teda schválime. Vďaka týmto kritériám, áno, je pravda, dostanú aj poisťovne peniaze navyše, bavíme sa o maximálnej sume okolo 24 a 25 mil. eur pre obe súkromné poisťovne zo 7-miliardového balíku, ale opäť a len v prípade, ak bude zvýšená bezpečnosť pacienta, ak, ak sa zlepší zdravotná starostlivosť, dostupnosť, ak bude garantovaná, signatári sa podpísali takisto pod záväzok, že bude 40 % v prvom roku objednaných na konkrétny termín, v druhom roku 60 % takisto pod záväzok, že sa bude zvyšovať počet ľudí, ktorí budú chodiť na preventívne prehliadky, čo zachraňuje životy, takisto to rozdelili presne na roky, že sa bude viac využívať digitalizácia, elektronizácia napríklad... napríklad ILAP, ktorý ušetrí desiatky miliónov eur oveľa viacej, ako si teoreticky môžu vyplatiť poisťovne. Nepodporením týmto zákona neurobíte nič iné, len zablokujete možnosť, aby do sektoru išlo 200 mil. eur v čase, keď to je veľmi potrebné, a zablokujete možnosť, aby, a motiváciu, aby sektor aj zdravotné poisťovne konali v prospech poistencov, a to by bolo, to by bola veľká škoda.
94. schôdza NR SR - 8.deň - A. dopoludnia
Dátum: 2023-06-23
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

71. Áno... Prepáčte. (Rečníčka si odkašlala.) Áno, tiež oceňujem tú vecnú časť, čo neoceňujem, je zase ten kôň Penty, lebo podľa rovnakej logiky ty si potom, Marek, kôň Strapka, lebo teda oni majú oveľa väčšie straty, násobne, násobne väčšie, ako ja navrhujem prípadné zisky v prípade, že, že teda sa splní konkrétny prínos pre poistenca. K tomu, k tým peniazom. Trend v roku 2019 uvádzal, že ten zisk bol 682 mil. eur, v 2019, čiže prepáč, moja chyba, máš pravdu, ja som si to zle zapamätala, to je ale len ten priamy zisk, tam nie je zisk ďalších dodávateľov do nemocníc, do ambulancií a tak ďalej, služby lekárom, čiže vlastne v skutočnosti je to ešte menej ako tie 2 %. No a čo sa týka toho pripoistenia, tam som si napísala hlavne to, že ty hovoríš o tom, že štandard existuje a ten nadštandard sa dá robiť. Prosím ťa, daj mi vedieť, povedz nám tu všetkým, lebo my asi sme nejak mimo, kde je ten štandard definovaný? Ako vyzerá? Buď taký zlatý, povedz mi, lebo ja som ho ešte niekde nečítala, tak prosím ťa, povedz mi čo je ten štandard, keď chceš, aby sa, keď teda si presvedčený, že nadštandard sa dá. V Rakúsku, áno, v Rakúsku existuje nadštandard, ale to preto, lebo napríklad 50 % lekárov a vo Viedni až 70 % lekárov nie je zazmluvnených. Vo Švajčiarsku sa tiež poisťuje nadštandard, lebo napríklad zuby a ďalšie veci nie sú hradené. Ako som hovorila, v Holandsku napríklad ani len pôrod v nemocnici nie je hradený z verejného zdravotného poistenia. Čiže moja otázka je, prosím ťa, čo je to dnes tu štandard a kde je definovaný? Ďakujem.